送高司直尋封閬州
作者：杜甫
朝代：唐

paragraphs: 丹雀銜書來，暮棲何鄉樹。
驊騮事天子，辛苦在道路。
司直非冗官，荒山甚無趣。
借問泛舟人，胡爲入雲霧。
與子姻婭間，即親亦有故。
萬里長江邊，邂逅一相遇。
長卿消渴再，公幹沈緜屢。
清談慰老夫，開卷得佳句。
時見文章士，欣然澹情素。
伏枕聞別離，疇能忍漂寓。
良會苦短促，溪行水奔注。
熊羆咆空林，游子慎馳騖。
西謁巴中侯，艱險如跬步。
主人不世才，先帝常特顧。
拔爲天軍佐，崇大王法度。
淮海生清風，南翁尚思慕。
公宮造廣廈，木石乃無數。
初聞伐松柏，猶臥天一柱。
我瘦書不成，成字讀亦誤。
爲我問故人，勞心練征戍。